Document ID: 32007D0224

ODLOČBA KOMISIJE
z dne 4. aprila 2007
o objavi sklicevanja na standard EN 71-1:2005 „Varnost igrač - del 1: mehanske in fizikalne lastnosti“ glede tehničnih zahtev za izstrelke s priseski kot udarno površino v skladu z Direktivo Sveta 88/378/EGS o varnosti igrač
(notificirano pod dokumentarno številko C(2007) 1460)
(Besedilo velja za EGP)
(2007/224/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 88/378/EGS z dne 3. maja 1988 o približevanju zakonodaje držav članic v zvezi z varnostjo igrač (1) in zlasti drugega pododstavka člena 6(1) Direktive,
ob upoštevanju mnenja Stalnega odbora, ustanovljenega s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zagotavljanje informacij na področju tehničnih standardov in predpisov in na področju storitev informacijske družbe (2), kakor je bila spremenjena z Direktivo 98/48/ES (3) (Odbor za standarde in tehnične predpise),
ob upoštevanju naslednjega:
(1)
Člen 2 Direktive 88/378/EGS določa, da se smejo igrače dati na trg samo, če ne ogrožajo varnosti in/ali zdravja uporabnikov ali tretjih oseb ob njihovi namenski ali predvidljivi uporabi, ob upoštevanju običajnega obnašanja otrok.
(2)
V skladu z drugim pododstavkom člena 5(1) Direktive 88/378/EGS se za igrače predpostavlja, da izpolnjujejo temeljne zahteve iz člena 3 Direktive, če so v skladu z nacionalnimi standardi, ki se zanje uporabljajo in ki prevzemajo usklajene standarde, katerih referenčne številke so objavljene v Uradnem listu Evropskih skupnosti.
(3)
V skladu z drugim pododstavkom člena 5(1) Direktive 88/378/EGS morajo države članice objaviti referenčne številke nacionalnih standardov, ki prevzemajo usklajene standarde, katerih referenčne številke so objavljene v Uradnem listu Evropskih skupnosti.
(4)
Evropski odbor za standardizacijo (CEN) je po pooblastilu Komisije 15. julija 1998 oblikoval in sprejel usklajeni standard EN 71-1:1998 „Varnost igrač - del 1: mehanske in fizikalne lastnosti“, katerega referenčne številke so bile prvič objavljene v Uradnem listu Evropskih skupnosti z dne 28. julija 1999 (4).
(5)
Evropski odbor za standardizacijo je 19. septembra 2005 sprejel standard EN 71-1:2005 „Varnost igrač - del 1: mehanske in fizikalne lastnosti“, ki je prečiščeno besedilo usklajenega standarda EN 71-1:1998 in njegovih 11 sprememb.
(6)
Španski organi so v skladu s členom 6(1) Direktive 88/378/EGS vložili uradni ugovor v zvezi z zahtevami za izstrelke s priseski kot udarno površino, namenjene otrokom, starejšim od treh let, kot je določeno v standardu EN 71-1:2005. Španski organi trdijo, da standard ne zagotavlja zadostne zaščite za igrače s priseski, namenjene otrokom, starejšim od treh let. Po mnenju španskih organov bi lahko otrok, starejši od treh let, snel prisesek z izstrelka z uporabo sile, ki je večja od sile 60 N iz klavzule 8.4.2.3 „preskus za zaščitne sestavne dele“.
(7)
Standard EN 71-1:2005 določa za igrače s priseski različne zahteve, ki so odvisne od starosti otroka. Kar zadeva igrače s priseski, namenjene otrokom, mlajšim od treh let, standard zahteva izvedbo „nateznega preskusa“ z raztezno silo 50 N (kadar je največja dosegljiva dimenzija največ 6 mm) ali 90 N (kadar je največja dosegljiva dimenzija več kot 6 mm). Kar zadeva igrače z izstrelki s priseski kot udarno površino, namenjene otrokom, starejšim od treh let, se v skladu s klavzulo 4.17.1(b) standarda odporni materiali, ki se uporabljajo kot udarne površine, med preskusom po klavzuli 8.4.2.3 ne smejo sneti (natezni preskus, zaščitni sestavni deli). Natezni preskus za zaščitne sestavne dele iz klavzule 8.4.2.3 se izvede s silo 60 N.
(8)
Komisija je bila obveščena o več nesrečah, ki so jih povzročile igrače z izstrelki s priseski kot udarno površino, namenjene otrokom, starejšim od treh let. Devetletni otrok s Švedske se je leta 1997 zadušil, potem ko je sesal konico priseska, ki jo je po nesreči vdihnil. Dva druga primera, ki sta se končala s smrtjo, sta se zgodila v Združenem kraljestvu. Poleg tega je bila Komisija obveščena o osmih primerih iz Združenih držav Amerike, ki so se končali s smrtjo. Pred kratkim, avgusta 2005, so španski organi obvestili Komisijo o smrti štiriletnega otroka, ki jo je povzročila igrača v obliki loka in puščice s priseski.
(9)
Priseski, pritrjeni na igrače z izstrelki, naj bi zagotovili pritrditev izstrelka na površino. Lepljenje izstrelkov na steno in njihovo odstranjevanje pomeni, da so priseski podvrženi stalnim obremenitvam. Poleg tega dajajo otroci, starejši od treh let, priseske pogosto v usta, da jih tako pred lepljenjem na površino navlažijo. Če prisesek na igračo ni ustrezno pritrjen, se lahko med običajno in predvidljivo uporabo sname. Če se prisesek sname in ostane v celoti v ustih, lahko zapre pretok zraka v zadnjem delu ust in zgornjem delu grla ter povzroči zadušitev.
(10)
Države članice na podlagi teh ugotovitev menijo, da morajo biti otroci, starejši od treh let, zaščiteni enako kot otroci, mlajši od treh let. Zato se priseski, ki se kot udarne površine uporabljajo na igračah z izstrelki, namenjenih otrokom, starejšim od treh let, med izvajanjem vsaj ustreznih preskusov iz klavzule 5.13.b standarda EN 71-1:2005, zlasti „preskusa navora“ (klavzula 8.3) in „nateznega preskusa po splošnem postopku“ (klavzula 8.4.2.1), ne smejo sneti.
(11)
Zato Komisija na podlagi informacij, ki so jih predložili španski organi, drugi nacionalni organi ter odbor za standarde in tehnične predpise, meni, da je standard EN 71-1:2005 pomanjkljiv glede tehničnih zahtev za igrače z izstrelki s priseski kot udarno površino, namenjene otrokom, starejšim od treh let.
(12)
Zaradi varnosti in pravne gotovosti je treba objavi sklicevanja na standard EN 71-1:2005 v Uradnem listu Evropske unije do revizije standarda zato priložiti ustrezno obvestilo.
(13)
Države članice ob odsotnosti standarda, ki zajema zgoraj navedena tveganja, in v skladu s členom 5(2) Direktive 88/378/EGS domnevajo, da zgoraj navedene igrače izpolnjujejo temeljne varnostne zahteve le, če imajo certifikat o ES-pregledu tipa, ki ga je izdal priglašeni organ, njihova skladnost z odobrenim modelom pa je potrjena z znakom CE -
SPREJELA NASLEDNJO ODLOČBO:
Člen 1
V primeru igrač z izstrelki s priseski, namenjenih otrokom, starejšim od treh let, standard EN 71-1:1998 „Varnost igrač - del 1: mehanske in fizikalne lastnosti“, kot ga je 19. septembra 2005 sprejel Evropski odbor za standardizacijo, ne izpolnjuje temeljnih varnostnih zahtev iz člena 3 Direktive 88/378/EGS, zlasti iz Priloge II.II.1(e), kar zadeva klavzulo 4.17.1.(b).
Člen 2
Objavi sklicevanja na standard EN 71-1:2005 „Varnost igrač - del 1: mehanske in fizikalne lastnosti“ v Uradnem listu Evropske unije se priloži naslednje obvestilo:
„V primeru igrač z izstrelki s priseski kot udarno površino zahteva iz klavzule 4.17.1(b), po kateri se izvede natezni preskus v skladu s klavzulo 8.4.2.3, ne zajema tveganja zadušitve pri teh igračah“.
Člen 3
Sklicevanju na nacionalni standard, ki prevzema standard EN 71-1:2005 „Varnost igrač - del 1: mehanske in fizikalne lastnosti“ in ki ga morajo države članice objaviti v skladu z drugim pododstavkom člena 5(1) Direktive 88/378/EGS, se priloži obvestilo, ki je enako obvestilu iz člena 2 te odločbe.
Člen 4
Ta odločba je naslovljena na države članice.
V Bruslju, 4. aprila 2007

Labels: 3
7
1